**Dragi člani podružnice Posavje,**

Letošnji strokovni izlet podružnice Posavje bo nadaljevanje sklopa ogledov naših glavnih oziroma največjih mest v Sloveniji. **Tokrat bomo odšli na ogled MARIBORA. Na izlet bomo odšli v soboto, 20. maja 2017.**

Maribor je drugo največje slovensko mesto, ki leži na stičišču štirih raznolikih krajin: gozdnatega Pohorja, dravske doline s Kozjakom, vinorodnih Slovenskih goric in rodovitnega Dravskega polja. Mesto je gospodarsko, kulturno, izobraževalno, prometno in sejemsko središče Štajerske. Začetki mesta segajo v 13. stoletje. Nekdaj je bilo pomembno rečno pristanišče in središče vinske trgovine. Mesto se ponaša z najstarejšo vinsko trto, ki je stara več kot 400 let. Severni rob zelenega mesta sestavljajo mestni park, Piramida, Trije ribniki, mestni vrh in Kalvarija.

**Program ekskurzije:**

V mestu si bomo ogledali akvarij, trto modre Kavčine, Lent, mestno hišo, Rotovški trg, katedralo sv. Janeza Krstnika… Pred prihodom v Maribor si bomo ogledali Botanični vrt Mariborske univerze v Pivoli, kjer raste preko 2000 različnih rastlin, od tega na primer 120 različnih vrst vrtnic.

Kosilo bomo imeli v eni boljših mestnih restavracij. Pozno popoldne se bomo med potjo domov ustavili še v Žalcu na pivski fontani, kjer boste lahko poskusili 6 vrst piva v eni največji slovenski turistični atrakciji.

**Cena izleta je 55 EUR na osebo pri udeležbi več kot 40 oseb.**

V ceno je vključen prevoz, kosilo, vstopnine, degustacija piva, osnovno turistično zavarovanje in vodenje.

Odhod avtobusa bo ob 7. uri iz avtobusne postaje v Brežicah. Mimo Dolenje vasi se odpeljemo do Krškega in od tu preko Sevnice proti Mariboru. Ure odhodov z drugih postaj boste izvedeli naknadno. Domov se bomo vrnili do 21. ure.

Stroške prevoza bo krilo društvo, ki prispeva tudi 15 EUR za vsakega rednega člana.

Končen znesek plačila bo 30 EUR za redne člane, za partnerje in podporne člane pa okrog 45 EUR. Vabljeni so tudi zunanji člani, za katere je cena izleta 55 EUR. Če bomo pridobili kakšna donatorska sredstva, bo znesek plačila nižji.

Za prijavo me pokličite na GSM: 041 759 752. Pokličete me lahko v času do 21. aprila in od 2. do 10. maja 2017.

**Prosim vas, da upoštevate rok za prijavo, 10. maj, zaradi vseh rezervacij, ki so potrebne.**

Denar za izlet bomo oddali na avtobusu.

Prijazno vabljeni! Vodja podružnice Posavje

Irena Fürst